Eksodus van bestuurders: 86% wil SA verlaat | Netwerk24
Deur William Horne 03 Desember 2018 14:02
Die geskoolde bestuurders wat bereid is om Suid-Afrika te verlaat vir beter geleenthede, neem toe en staan nou op 86%.
Dit is luidens die nuutste verslag deur Jack Hammer, 'n maatskappy wat bestuurders werf en hul menings peil.
Die maatskappy sê die nuutste syfer is kommerwekkend. In 2016 het 47% van die bestuurders waarmee hy onderhoude gevoer het, gesê hulle sal 'n oorsese werkaanbod ernstig oorweeg. Dit het skerp gestyg tot 78% in 2017 en vanjaar tot 86%.
Suid-Afrika verloor sy beste en knapste mense, nie net sy witste nie
Die rasverdeling tussen dié bestuurders is ook eweredig. Van diegene wat bereid is om oorsee te gaan werk, is 49% swart.
"Suid-Afrika verloor sy beste en knapste mense, nie net sy witste nie," lui die verslag. "Dit is nie net die 'Packing for Perth'-brigade wat hul internasionale opsies oorweeg nie, maar ook swart professionele persone."
Die Jack Hammer-verslag het vanjaar op die Top-40- genoteerde maatskappye gefokus en het 373 bestuurders en 41 uitvoerende hoofde in die opname ingesluit.
Volgens die opname is die vooruitsig vir ondernemings in 2019 ook besig om te verswak.
Bestuurders wat positief voel oor aanstaande jaar se sakegeleenthede het van 62% in 2017 tot slegs 46% vanjaar gedaal.
Jack Hammer sê dit is juis in sulke tye dat maatskappye goeie leiers nodig het. Om hulle te lok gaan kreatiewe oplossings verg wat meer as net geld en bonusse behels, lui die verslag.